༄༅། །ཝཱགཱདྷྱཱཡོཏྤལཀཎྛིཀནཱམདུརྒཏིཔརིཤོདྷནསྟནྟྲཱདཱཁྱཏསྱཔྲེཏཱསྠིཤོདྷནསཱཙྪཽསཱདྷནསྱབིདྷེབིཛཧཱརཾ།།
༄༅། །ངན་སོང་སྦྱོང་བའི་རྒྱུད་ནས་བསྟན་པའི་གཤིན་པོའི་རུས་སྦྱོང་སཱཙྪ་སྒྲུབ་པའི་ཆོ་གའི་ངག་འདོན་ཨུཏྤལ་མགུལ་རྒྱན་ཞེས་བྱ་བ་བཞུགས་སོ།། ཕུལ་བྱུང་བྱིན་རླབས་ཐུགས་རྗེའི་བསིལ་ཟེར་གྱིས། །འགྲོ་བའི་སྡུག་བསྔལ་ཀུན་འབྱུང་གདུང་ཕྲོགས་ནས། །བདེ་ལེགས་ཀུ་མུད་འདབ་མ་སྟོང་ཕྱེ་བའི། །བླ་མ་ཐམས་ཅད་རིག་པའི་ཟླ་བས་སྐྱོངས། །ཐར་པའི་ཆ་མཐུན་བསྒོམ་བཟླས་ལྷུར་བགྱིས་པས། །ངན་འགྲོའི་འཇིགས་འཕྲོག་ཁྱེད་ལ་མི་བསྔགས་ཏེ། །སྲིད་གསུམ་སྒྲིབ་པ་ཟད་པར་ཟ་མཆོག་ཏུ། །རྒྱལ་ཀུན་གསུང་གི་གསང་བ་ལས་འཕོས་ཕྱིར། །དེ་ཚུལ་འཁྲུལ་བྲལ་གཞུང་ན་ཆེས་གསལ་ཡང་། །སྦྱངས་སྟོབས་མིག་དཀྱུས་མ་བསྲིངས་དེ་སྲིད་དུ། །ཆོ་གའི་ལྟད་མོ་ཇི་བཞིན་མ་མཐོང་བར། །ལེགས་བཤད་ནམ་མཁའི་ནོར་བུས་སྣང་བར་བྱེད། །འདིར་བསྙེན་པ་སྔོན་དུ་སོང་བས་ཀུན་རིག་ལ་བརྟན་ནས་ཚེ་འདས་ཀྱི་རུས་སྦྱོངས་སཱཙྪ་སྒྲུབ་པའི་ཆོ་ག་ལ་གསུམ་སྟེ། སྔོན་དུ་རུས་སྦྱོང་བྱ་བ། དངོས་གཞི་སཱཙྪ་སྒྲུབ་པ། མཇུག་ཕན་ཡོན་བསྟན་པའོ། །དང་པོ་རུས་སྦྱོང་ལ་རོ་སྲེག་གི་ཆོ་གས་པུར་སྦྱངས་ལེགས་པར་གྲུབ་ནས་མེ་མནལ་བ་ན། རུས་བུའི་རྩར་ཕྱིན་ཏེ་རྡོ་རྗེ་བསྡུ་བའི་ཕྱག་རྒྱ་དང་བཅས་ཏེ། ཨོཾ་བཛྲ་ས་མཱ་ཛཿཛཿཧཱུྃ་བཾ་ཧོཿཞེས་མང་དུ་བརྗོད་ཅིང་ལག་པ་བསྣོལ་ཏེ་སེ་གོལ་བརྡབས་ལ་རུས་བུ་བསྡུའོ། །རུས་སྦྱོང་ལ་མཆོད་པ་ཉེར་སྤྱོད་དང་། ཆ་གསུམ་གཏོར་མ་དང་། རང་གི་མདུན་དུ་རྡོ་རྗེ་དྲིལ་བུ། བུམ་པ་བཅུད་ལྡན་ཚུལ་བཞིན་དུ་བཅས་ལ། སློབ་དཔོན་གྱི་བྱ་བ། ཨོཾ་བཛྲ་ཡཀྵ་སོགས་ནས། ཐམས་ཅད་རྡོ་རྗེའི་བདག་ཉིད་གཙང་ཞེས་པའི་བར་གྱི་བདག་བསྐྱེད་རྡོ་རྗེ་སེམས་དཔའི་བསྒོམ་བཟླས་སྔོན་དུ་སོང་ནས། མདུན་གྱི་བུམ་པ་དཀྱིལ་འཁོར་གྱི་སྐབས་ལྟར་ལྷ་སོ་བདུན་སྐད་ཅིག་གིས་བསྐྱེད་བཟླས་སྤྱི་ལྟར་ལས། གཙོ་བོ་བཟླས་བྱའི་སྔགས་ནི། སྦྱོང་བའི་སྔགས་ཞེས་པ་ནི། ཀུན་རིག་གི་ལྷ་ཐམས་ཅད་ཀྱི་སྔགས་ཡིན་པས། རྩ་རིག་ལ་ངོས་བཟུང་སྟེ། གྲངས་ནི་འབུམ་ཕྲག་གཅིག་རང་ངམ་སྒྲུབ་གྲོགས་དང་བཅས་པས་འགྲོ་ངེས་པར་བཟླ། མཐར་ལྷ་སོ་བདུན་གྱི་སྔགས་རྣམས་ཀྱང་ལན་གསུམ་དང་ཁྲུས་སྔགས་བཟླ་བ་དང་མཆོད་བསྟོད་ཞུ་བ་སོགས་དཀྱུས་ལྟར་བྱའོ། །དེ་ནས་སྔར་བསྡུས་པའི་རུས་བུ་རྣམས་མདུན་དུ་སྣོད་ཀྱི་ནང་དུ་མན་འཇིའམ་ཤིང་གི་ཁྲིའུ་ལྟ་བུའི་སྟེང་དུ་བཞག་ལ། སྔར་རྩ་རིག་བཟླས་པའི་བུམ་ཆུ་ཐོགས་ཏེ། རུས་བུའི་སྟེང་དུ་ཟླ་བའི་དཀྱིལ་འཁོར། དེའི་སྟེང་དུ་ཨ་དཀར་པོ། དེ་ལས་བདུད་རྩིའི་རྒྱུན་སྐྱ་ཆིལ་གྱིས་བབས་པས་ཚེ་ལས་འདས་པ་ཆེ་གེ་མོའི་སྡིག་པ་དང་སྒྲིབ་པ་ཐམས་ཅད་བྱང་ཞིང་དག་པར་བསམས་ལ། རྩ་རིག་དང་སྦྱོང་རྒྱལ་གྱི་སྔགས་བཟླ་ཞིང་བཀྲུ། མཐར་ཀུན་རིག་གི་ལྷ་ཐམས་ཅད་ཀྱི་སྔགས་ཀྱང་ཚར་གཅིག་གམ་གསུམ་གང་རུང་བརྗོད་ཀྱིན་རུས་པ་ཆུས་བྲན་ཞིང་བཀྲུའོ། །དོན་གསལ་དུ་ཨོཾ་བཛྲ་པྲ་མརྡ་ནཱ་པྲ་མརྡ་ནཱ་ཡ་སྭཱ་ཧཱ། ཞེས་པའི་སྔགས་བཟླ་བས་ཀྱང་བཀྲུ་བའང་བཤད། སྤྲོ་ན། འདི་ནི་སྦྱིན་པའི་རང་བཞིན་ཆུ། །ཞེས་སོགས་ཕ་རོལ་ཏུ་ཕྱིན་པ་དྲུག་གི་ཚིགས་བཅད་རྩ་རིག་སྤེལ་བ་དང་། ས་འདི་དུག་གི་ཕ་ཡིན་ཏེ། །ཞེས་སོགས་དུག་སྦྱོང་གི་ཚིགས་བཅད་རྩ་རིག་སྤེལ་ཏེ་བཀྲུ། གང་ལ་སེར་སྣ་སོགས་བཀྲ་ཤིས་ཀྱི་ཚིགས་བཅད་དྲིལ་བུ་གསིལ་ཞིང་རུས་བུ་ལ་མེ་ཏོག་འཐོར་བ་བཅས་གྲུབ་པར་བྱ། ཡང་དེང་སང་རུས་པ་རྟེན་བྱས་ནས་ཀུན་རིག་ཆོ་ག་ལྷོ་སྒོ་དང་བཅས་པ་བྱེད་ན་ཤིན་ཏུ་ལེགས་ཞེས་མཁན་ཆེན་སངས་རྒྱས་ཕུན་ཚོགས་པས་གསུངས་སོ། །གང་ལྟར་ཡང་ཆ་གསུམ་བཏང་། ཨོཾ་བཛྲ་ཨ་བྷི་རིཉྩ་ཧཱུྃ་སོགས་ནས་བདག་བསྐྱེད་ཀྱི་མཇུག་གི་བྱ་བ་བསྔོ་བ་སྨོན་ལམ་བར་བྱའོ། །དེ་ནས་རུས་པ་ཤིན་ཏུ་ཞིབ་པར་བཏགས་ནས་དྲི་བཟང་འོ་མ་སོགས་དང་བསྲེས་ནས་ཁམས་སོགས་ས་བཟང་པོའི་འཇིམ་པ་བརྫིས་ནས་བྱིན་གྱིས་བརླབས་པ་ནི། འཇིམ་པའི་གོང་བུར་བྱས་པའི་སྟེང་དུ་ཟླ་བའི་དཀྱིལ་འཁོར་གྱི་དབུས་སུ། ཨོ་ན་མོ་བྷ་ག་ཝ་ཏེ་སོགས་རྩ་རིག་ཚར་གཅིག་བརྗོད་ཅིང་བཀོད། དེ་ལས་འོད་ཟེར་འཕྲོས་པས་ཕྱོགས་བཅུའི་དེ་བཞིན་གཤེགས་པ་ཐམས་ཅད་ཀྱི་ཐུགས་ཀ་ནས་ཐུགས་གཉིས་སུ་མེད་པའི་ཡེ་ཤེས་འོད་ཟེར་ཁ་དོག་ལྔའི་རྣམ་པར་སྤྱན་དྲངས་ནས་སྔགས་ཕྲེང་ལ་ཐིམ། སྔགས་ཕྲེང་འོད་དུ་ཞུ་ནས་འཇིམ་པ་ལ་ཐིམ། འཇིམ་པ་ཡེ་ཤེས་ལྔའི་རང་བཞིན་ཅན་གྱི་རིན་པོ་ཆེའི་ཕུང་པོར་གྱུར་པར་བསམས་ལ་རྩ་རིག་བཟླས་མཐར། ཚེ་ལས་འདས་པའི་སྡིག་པ་ཐམས་ཅད་ཤཱནྟིཾ་ཀུ་རུ་སྭཱ་ཧཱ། ཞེས་བརྗོད་པས་བྱིན་གྱིས་བརླབས། སཱཙྪའི་ནང་གཟུངས་འཇུག་རྒྱུར་རྩ་རིག་གི་སྭཱ་ཧཱའི་གོང་དུ། ཚེ་དུས་ལས་འདས་པ་ཆེ་གེ་མོའི་སྡིག་པ་དང་སྒྲིབ་པ་ཐམས་ཅད་ཤཱནྟིཾ་ཀུ་རུ་བཅུག་པ་མང་དུ་བྲིས་ནས་དྲི་བཟང་གིས་བྱུགས་པ་འགོ་ནས་བསྒྲིལ། དེ་ཉིད་མགོ་གཞུག་མ་ལོག་པར་ནང་དུ་བཅུག་པའི་སཱཙྪ་གཅིག་ནས་ལྔའམ། བརྒྱ་རྩ་བརྒྱད་ནས་འབུམ་དང་བྱེ་བའི་བར་གང་འགྲུབ་བཏབ་སྟེ། དེའང་སཱཙྪ་འདེབས་པའི་ཆོ་ག་དོན་གསལ་དུ་བལྟ་གསུངས་པ་ལྟར་ན། འདེབས་པའི་སྔགས་སོ་སོ་ཡོད་པའི་གཞུང་དེ་ཉིད་དམ་ཁོ་བོས་སཱཙྪ་འདེབས་པའི་ཆོ་ག་ལོགས་སུ་བྲིས་པ་ཞིག་ཀྱང་ཡོད་མོད། སྐབས་འདིར་རྩ་རིག་ཁོ་ན་བཟླས་ཏེ་བཏབ་པས་ལག་ལེན་བདེ་ཞིང་ཆོག་པར་སེམས་སོ། །སཱཙྪ་ཐེབས་པ་ན་རྩི་ཚོན་ལེགས་པར་གསོལ་ནས་སྟེགས་མཐོ་བར་འབྲུ་སིལ་མར་བཀྲམ་པའི་སྟེང་དུ་བཞུགས་སུ་གསོལ་བ་རྣམས་ནི་རུས་སྦྱོང་དང་སཱཙྪ་འདེབས་པའི་ཆོ་གའོ། །གཉིས་པ་དངོས་གཞི་སཱཙྪ་སྒྲུབ་པ་ལ་གསུམ་སྟེ། རབ་ཏུ་གནས་པ། སྒྲུབ་པ་དངོས། དེ་ལ་བཀུར་སྟིར་བྱ་བའོ། །དང་པོ་ནི། འདིར་རབ་གནས་དང་སྒྲུབ་པ་གཅིག་ཏུ་འཁྲུལ་པར་མི་བྱ་བར། སཱཙྪ་སྒྲུབ་པའི་སྔོན་དུ་སྒྲུབ་རྟེན་ལ་རབ་ཏུ་གནས་པ་མདོར་བསྡུས་འགྲོ་དགོས། དེའི་སྔོན་དུའང་རྟེན་གསར་པ་ཡིན་པས་སྦྱོང་ཁྲུས་སྔོན་དུ་སོང་ན་བཟང་བས་ཀུན་རིག་ལ་བརྟེན་པའི་རབ་གནས་འབྲིང་པོར་བུམ་པ་ཉུང་མཐར། རྣམ་རྒྱལ་དང་ལས་བུམ་ཁྲུས་བུམ་སྟེ་གསུམ་དུ་བཤད་པ་ཁྲུས་སྔགས་སོ་སོར་བསགས་ན་དགོས་ལ། ཁྲུས་སྔགས་ཨ་བྷི་རེ་ཀ་ཏ་ཙམ་ལས་བསགས་མི་ཐུབ་པའི་དབང་དུ་བྱས་ནས་ཁྲུས་བུམ་ལས་བུམ་དུ་བསྡུས་པས་རུང་བར་སེམས་ཏེ། དོན་གསལ་དུ་རབ་གནས་བསྡུས་པའི་སྐབས་སུ་བུམ་པ་གཅིག་གིས་ཆོག་པར་བཤད་པ་ལྟར། པཎ་ཆེན་ཐར་རྩེ་པས་ཚེ་དཔག་མེད་ལ་བརྟེན་པའི་རབ་གནས་མདོར་བསྡུས་སུའང་ལས་བུམ་གཅིག་པུ་སྒྲུབ་པར་བཤད་པའི་ཕྱིར་རོ། །དེས་ན་རྣམ་རྒྱལ་དང་ལས་བུམ་གཉིས་དང་ཉེར་སྤྱོད་ཙམ་བཤམ། དངོས་གཞི་ལ། མཆོད་པ་རྣམས་ཡཀྵས་བསངས་ནས། ཐམས་ཅད་རྡོ་རྗེའི་བདག་ཉིད་གཙང་། །ཞེས་པའི་བར་གོང་ལྟར་ཉམས་སུ་བླངས་ནས། བུམ་པ་གཉིས་བསང་སྦྱངས་སྤྱི་ལྟར་བསྐྱེད་ལ། རྣམ་རྒྱལ་བུམ་པའི་ཆུའི་དབུས་སུ་པཾ་ལས་པདྨ་དང་ཨ་ལས་ཟླ་བའི་དཀྱིལ་འཁོར་གྱི་སྟེང་དུ་ཧཱུྃ་ལས་རྡོ་རྗེ་ཧཱུྃ་དཀར་པོ་རྩེ་ལྔ་པ་ཧཱུྃ་གིས་མཚན་པ། དེ་ལས་འོད་ཟེར་འཕྲོས་འདུས་གཅིག་ཏུ་གྱུར་པ་ལས། བཅོམ་ལྡན་འདས་རྡོ་རྗེ་སེམས་དཔའ་སོགས་ནས་སེམས་དཔའི་སྐྱིལ་མོ་ཀྲུང་གིས་བཞུགས་པ་ཞེས་པའི་བར་རོ། །ལས་ཐམས་ཅད་པའི་བུམ་པར་ཀྵཾ་ལས་རྡོ་རྗེ་གནོད་སྦྱིན་ནག་པོ་རབ་ཏུ་ཁྲོས་པ། ཕྱག་གཉིས་ཀྱིས་ཞལ་གྱི་གཡས་གཡོན་གྱི་ཐད་ཀར་མཆེ་བ་འཛིན་པ་རིན་པོ་ཆེའི་རྒྱན་དང་དར་གྱི་སྟོད་གཡོགས་དང་ཤམ་ཐབས་ཅན། པདྨ་དང་ཟླ་བའི་གདན་ལ་སེམས་དཔའི་སྐྱིལ་མོ་ཀྲུང་གིས་བཞུགས་པ། རང་གི་ཐུགས་ཀའི་ས་བོན་ལས་འོད་ཟེར་འཕྲོས་པས། རང་བཞིན་གྱི་གནས་ནས་རྡོ་རྗེ་སེམས་དཔའ་དང་རྡོ་རྗེ་གནོད་སྦྱིན་ལ་སངས་རྒྱས་དང་བྱང་ཆུབ་སེམས་དཔའི་ཚོགས་ཀྱིས་བསྐོར་བ་སྤྱན་དྲངས། མ་ལུས་སེམས་ཅན་སོགས་ཚིགས་བཅད་གསུམ་སྔགས་དང་བཅས་པས་སྤྱན་དྲངས། ཛཿཧཱུྃ་བཾ་ཧོཿཔདྨ་ཀ་མ་ལཱ་ཡ་སྟྭཾ་གྱིས་གདན་དང་མཆོད་པ་ཕུལ་ནས། ཨོཾ་བཛྲ་ཨཾ་ཀུ་ཤ་སོགས་ཀྱིས་དགུག་བསྟིམ་དང་། ཨོཾ་བྷྲྀ་ཏ་སོགས་ཀྱིས་གནས་གསུམ་བྱིན་གྱིས་བརླབས། ཨོཾ་བཛྲ་ཨ་བྷི་རིཉྩ་ཧཱུྃ་སོགས་ལྔ་ཕྱག་རྒྱ་དང་བཅས་པས་དབང་བསྐུར་རོ། །དེ་ནས་ཨོཾ་སརྦ་ཏ་ཐཱ་ག་ཏ་རེ་རེའི་འགོར་སྦྱར་བའི་ཨརྒྷཾ་ནས་ཤབྡའི་བར་གྱིས་མཆོད། རྡོ་རྗེ་སེམས་དཔའ་སེམས་དཔའ་ཆེ། །སོགས་དང་། རྡོ་རྗེ་གནོད་སྦྱིན་ཐབས་ཆེན་སོགས་ཚིགས་བཅད་གཅིག་དང་བཅས་པས་བསྟོད། གཟུངས་ཐག་བླངས་ནས། རང་གི་སྙིང་ག་ནས་སྔགས་ཀྱི་ཕྲེང་བ་སོགས་ནས་རྣམ་རྒྱལ་ལ། ཨོཾ་བཛྲ་སཏྭ་ཧཱུྃ་ཞེས་དང་། ལས་བུམ་ལ། ཨོཾ་བཛྲ་ཡཀྵ་ཧཱུྃ་ཞེས་པ་བརྒྱ་རྩ་རེ་དང་། ཨོཾ་སརྦ་ཏ་ཐཱ་ག་ཏ་ཨ་བྷི་རེ་ཀ་ཏ་སོགས་ཁྲུས་སྔགས་ཉེར་གཅིག་ཙམ་བཟླས་ཏེ། མཆོད་བསྟོད་བྱས་ཏེ་ཡིག་བརྒྱ་ལན་གསུམ་དང་། མ་འབྱོར་པ་སོགས་ཀྱི་མཐར་པད་ཀོར་བྱས་ཏེ། ཨོཾ་ཨཱཿཧཱུྃཿགིས་མཆོད་ཡོན་ཕུལ་བའི་རྐྱེན་གྱིས་ཡེ་ཤེས་པ་གཤེགས། དམ་ཚིག་པ་ཞུ་བ་ལས་བྱུང་བའི་བུམ་པའི་ཆུ་ནུས་པ་དང་ལྡན་པར་གྱུར་ཅེས་བརྗོད། གལ་ཏེ་ཁྲུས་བུམ་ཡོད་ཅིང་རྒྱས་པ་ལ་མོས་པས། རྡོ་རྗེ་མེ་ཏོག་དང་བཅས་པ་ཁྲུས་བུམ་གྱི་སྟེང་དུ་བཞག་ལ། ལས་བུམ་གྱི་ཆུས་གཏོར་ལ་བསང་སྦྱངས་ནས། རྟེན་གྱི་དྲི་མ་སྦྱོང་བའི་ནུས་པ་དང་ལྡན་པར་གྱུར་ཞེས་པའི་བར་བརྗོད་པ་ནི་རབ་གནས་ཀྱི་དཀྱུས་ལྟར་བྱའོ་ཞེས་བརྗོད། དེ་ནས་སྦྱོང་བ་ལ། གཏོར་མ་ཆབ་ཀྱིས་བྲན་ཏེ་རྟེན་ལ་བསྐོར་བ་དང་བསྟུན། ཨོཾ་སརྦ་བིགྷླཱན་སོགས་ལན་གསུམ་དང་། འདིར་བདེ་བར་གཤེགས་པའི་རྟེན་ལ་རབ་ཏུ་གནས་པར་བྱེད་པ་ལ་མི་མཐུན་པར་བྱེད་པའི་གདོན་བགེགས་གང་ཡིན་པ་ཐམས་ཅད་གཏོར་མ་འདིས་ཚིམ་པར་གྱིས་ཤིག་ཅེས་ཞི་བས་སྦྱང་། ཏིང་ལོ་ཆང་བུས་བསྐོར་ཞིང་། སུམྦྷ་ནི་སོགས་ལན་གསུམ་དང་། འདིར་བདེ་བར་གཤེགས་པའི་སོགས་ནས། གདོན་བགེགས་གང་ཡིན་པ་ཐམས་ཅད་གཏོར་མ་ལམ་རྔན་སོགས་བརྗོད་ལ་ཞི་དྲག་ཕྱེད་མས་སྦྱངས་ནས་ཕྱིར་དོར། ཁྲོ་བོ་སྤྱན་དྲངས་ནས་མཆོད་བསྟོད་བྱ། རྗེ་བཙུན་རྩ་བ་སོགས་ནས་བཅོམ་ལྡན་འདས་རྡོ་རྗེ་སེམས་དཔའི་བདེན་པ་དང་། དཔལ་མགོན་ཆོས་སྐྱོང་བའི་སྲུང་མ་རྣམས་ཀྱི་བཀའ་བདེན་པ་དང་། བདེན་པ་ཆེན་པོའི་བྱིན་གྱིས་བརླབ་ཀྱིས། དེང་འདིར་བདེ་བར་གཤེགས་པའི་སྐུ་གསུང་ཐུགས་ཀྱི་རྟེན་ལ་རབ་ཏུ་གནས་པར་བྱེད་པ་ལ་བར་དུ་གཅོད་པར་རྩོམ་པའི་གདོན་བགེགས་ཀྱི་ཚོགས་གང་ཡིན་པ་ཐམས་ཅད་མཆོད་སྦྱིན་གྱི་གཏོར་མ་རྒྱ་ཆེན་པོ་འདིས་ཚིམ་པར་གྱིས་ལ། ཞི་བའི་སེམས་དང་ལྡན་པས་སའི་ཕྱོགས་འདིར་མ་གནས་པར་རང་རང་གི་གནས་སུ་སོང་ཤིག གལ་ཏེ་མི་འགྲོ་ན་དུས་གསུམ་གྱི་དེ་བཞིན་གཤེགས་པ་ཐམས་ཅད་ཐུགས་གཉིས་སུ་མེད་པའི་ཡེ་ཤེས་ལས་བྱུང་བའི་ཁྲོ་བོའི་རྡོ་རྗེ་ཡེ་ཤེས་ཀྱི་མེ་འབར་ཞིང་རབ་ཏུ་འབར་བ་འདིས་ཁྱེད་རྣམས་ཀྱི་མགོ་བོ་ཚལ་པ་བརྒྱར་འགས་པར་འགྱུར་རོ་ཞེས་བརྗོད་ལ། གུ་གུལ་གྱིས་བདུག་ཅིང་ཡུངས་ཀར་གྱིས་བྲབ། སུམ་བྷ་ནི་དང་བཛྲ་སཏྭ་ཀྲོ་དྷ་སོགས་བརྗོད། ཡང་འཇིགས་པའི་ཧཱུྃ་སྒྲ་སོགས་ལན་གཉིས་བྱ་བ་ནི་དྲག་པོའི་སྦྱང་བའོ། །ཏིལ་སྦྱོང་གི་སླད་དུ། བདག་དང་ཡོན་བདག་གིས་གཙོ་བྱས་པའི་སེམས་ཅན་ཐམས་ཅད་ཀྱི་སྡིག་སྒྲིབ་རྣམས་སྙིང་ག་ནས་ཡི་གེ་ཀཾ་ནག་པོའི་རྣམ་པས་འཐོན། སྣ་སྒོར་སྡིག་པ་རྭ་ཅན་གྱི་རྣམ་པར་གྱུར་པ་མདུན་གྱི་ཏིལ་ལ་ཐིམ་པར་བསམས་ལ། ལག་ལེན་ལྟར་བསྐོར་ཞིང་། ཨོཾ་སརྦ་པཱ་པཾ་ད་ཧ་ན་བཛྲཱ་ཡ་སྭཱ་ཧཱ་ཞེས་ལན་གསུམ་གྱིས་མེར་བསྲེག་ཅིང་ཆུར་དོར། རྟེན་བཀྲུ་བའི་ཐོག་མར། སྟོན་པ་ཤཱཀྱ་ཐུབ་པའི་སྐུ་རིང་བསྲེལ་དང་ལྡན་པ་རབ་གནས་ཅན་གྱི་གཟུགས་བརྙན་མེ་ལོང་དུ་འཆར་བར་བྱས་ལ། ཇི་ལྟར་བལྟམས་པ་སོགས་ཚིགས་བཅད་བཞི་སྔགས་དང་བཅས་པས་མཆོག་ཁྲུས་སྐུ་ཕྱི་བ་དང་བཅས་བྱས། ཁྲུས་ཆུ་དེ་བུམ་པར་བླུགས་ལ། རྟེན་གསར་པ་བཀྲུ་བ་ནི། ཁྲུས་བུམ་ལོགས་སུ་བསྒྲུབས་པ་ཡོད་ན་ཁྲུས་རྒྱས་པ་ཀུན་རིག་གི་རབ་གནས་འབྲིང་པོ་ལྟར་བྱ། མེད་ན་ལས་བུམ་གྱི་ཆུས། འདི་ནི་སྦྱིན་པའི་རང་བཞིན་ཆུ། །ཞེས་སོགས་ནས་སྐུ་ཁྲུས་གསོལ། ཨོཾ་སརྦ་ཏ་ཐཱ་ག་ཏ་ཨ་བྷི་རེ་ཀ་ཏ་ས་མ་ཡ་ཤྲཱི་ཡེ་ཧཱུྃ། དེ་བཞིན་དུ་ཚུལ་ཁྲིམས། བཟོད་པ། བརྩོན་འགྲུས། བསམ་གཏན། ཤེས་རབ་རྣམས་སྔགས་དང་བཅས་པ་བརྗོད། ཆུ་བོ་དྲུག་གི་སོགས་ནས། དད་པས་བདག་གིས་ཁྲུས་བགྱིའོ། །ཞེས་དང་། སྤྲོ་ན། གང་ལ་སེར་སྣ་རྣམ་ཆགས་སོགས་ཀྱང་བརྗོད་ལ། སླར་ཡང་ཇི་ལྟར་བལྟམས་པ་སོགས་དང་། དེ་བཞིན་གཤེགས་པ་སོགས་དང་། དེ་དག་སྐུ་ལ་སྔགས་དང་བཅས་པས་བཀྲུ་ཞིང་སྐུ་ཕྱིའོ། །དེ་ནས་རྟེན་བསྐྱེད་པ་ནི། ལས་བུམ་གྱི་ཆུས་སཱཙྪ་རྣམས་ལ་གཏོར་ཞིང་། ཨོཾ་བཛྲ་ཡཀྵ་ཧཱུྃ་གིས་བསང་། སྭ་བྷཱ་ཝ་སོགས་ཀྱིས་སཱཙྪ་རྣམས་མི་དམིགས་ཏེ་སྟོང་པར་གྱུར། སྟོང་པའི་ངང་ལས་སེངྒེ་བཏེགས་པའི་རིན་པོ་ཆེའི་ཁྲི་སྣ་ཚོགས་པདྨ་དང་ཟླ་བའི་སྟེང་དུ། ཨོཾ་ལས་འཁོར་ལོ་ཨོཾ་གྱིས་མཚན་པ་ལས་རྣམ་པར་སྣང་མཛད་དཀར་པོ་བྱང་ཆུབ་མཆོག་གི་ཕྱག་རྒྱ་ཅན། དར་གྱི་ན་བཟའ་དང་རིན་པོ་ཆེའི་རྒྱན་གྱིས་བརྒྱན་པ། དེ་ཞུ་བ་ལས་བྱུང་བའི་ཆོས་སྐུའི་མཆོད་རྟེན་ཚད་དང་མཚན་ཉིད་ཐམས་ཅད་ཡོངས་སུ་རྫོགས་པར་གྱུར་པའི་བུམ་པ་རྣམས་ཀྱི་ནང་དུ་དབུས་སུ་སེངྒེ། ཤར་དུ་གླང་པོ་ཆེ། ལྷོར་རྟ། ནུབ་ཏུ་རྨ་བྱ། བྱང་དུ་མཁའ་ལྡིང་རྣམས་ཀྱིས་བཏེག་པའི་རིན་པོ་ཆེའི་ཁྲི་པདྨ་དང་ཟླ་བའི་གདན་རེ་རེ་དང་བཅས་པའི་དབུས་སུ། རྣམ་པར་སྣང་མཛད་དཀར་པོ་བྱང་ཆུབ་མཆོག་གི་ཕྱག་རྒྱ་ཅན། ཤར་དུ་མི་བསྐྱོད་པ་སྔོན་པོ་གཡས་ས་གནོན་གཡོན་མཉམ་གཞག ལྷོར་རིན་ཆེན་འབྱུང་ལྡན་སེར་པོ་གཡས་མཆོག་སྦྱིན་གཡོན་མཉམ་གཞག ནུབ་ཏུ་འོད་དཔག་མེད་དམར་པོ་མཉམ་གཞག བྱང་དུ་དོན་ཡོད་གྲུབ་པ་ལྗང་གུ་གཡས་སྐྱབས་སྦྱིན་གཡོན་མཉམ་གཞག་གི་ཕྱག་རྒྱ་ཅན་ཐམས་ཅད་ཀྱང་དར་གྱི་ན་བཟའ་དང་། རིན་པོ་ཆེའི་རྒྱན་གྱིས་བར